**Likumprojekta „Grozījumi Likumā par ostām”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009.gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.1 punktu šī sadaļa nav jāaizpilda. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 82.punkts, kas nosaka, ka lielo ostu darbībā piemērosim OECD valsts kapitālsabiedrību pārvaldības principus, palielināsim valsts ietekmi lēmumu pieņemšanā un nodrošināsim efektīvāku resursu izmantošanu; izvērtēsim un reformēsim lielo ostu pārvaldības modeli, kā prioritāro risinājumu paredzot to pārveidošanu par valsts kapitālsabiedrībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Likuma par ostām 7.panta pirmo daļu un Ministru kabineta 2012.gada 29.maija noteikumu Nr.378 “Rīgas brīvostas pārvaldes nolikums” 1.punktu Rīgas brīvostas pārvalde ir atvasināta publiska persona, kas veic Rīgas brīvostas pārvaldīšanu un darbojas publisko un privāto tiesību jomā, un tā atrodas Ministru kabineta pārraudzībā, kas tiek īstenota ar satiksmes ministra starpniecību.  Rīgas brīvosta ir lielākā osta Latvijā un Eiropas nozīmes infrastruktūras posms pasaules un Eiropas kravu transporta ķēdē un pasažieru satiksmes tīklā. Rīgas brīvosta ir otra lielākā Baltijas valstu osta pēc kravu apgrozījuma – 36,4 miljoni tonnu gadā. Rīgas brīvostā strādā ap 200 dažādu uzņēmumu, tostarp 34 stividorkompānijas un 28 kuģu aģentu kompānijas.  Saskaņā ar Likuma par ostām 7.panta pirmo daļu un Ministru kabineta 2012.gada 29.maija noteikumu Nr.379 “Ventspils brīvostas pārvaldes nolikums” 1.punktu Ventspils brīvostas pārvalde ir atvasināta publiska persona, kas veic Ventspils brīvostas pārvaldīšanu un darbojas publisko un privāto tiesību jomā, un tā atrodas Ministru kabineta pārraudzībā, kas tiek īstenota ar satiksmes ministra starpniecību.  Ventspils brīvosta ir Eiropas nozīmes līdzsvarots ostas pakalpojumu un rūpniecības centrs. Ventspils brīvostas pārvalde veicina ostas sabiedrības attīstību, sekmējot Latvijas līdzdalību starptautiskajā tirdzniecībā, attīstot ostas teritoriju, piesaistot investīciju projektus, veicinot ražošanas un ostas pakalpojumu attīstību, kā arī jaunu darbavietu izveidi.  Ventspils brīvostas pārvalde pārvalda otro lielāko ostu Latvijā – kravu apgrozījums Ventspils ostā ir apmēram 20 miljoni tonnu gadā un ostas teritorijā esošajos uzņēmumos strādā vairāk nekā 2000 darbinieku.  Liepājas speciālās ekonomiskās zonas kopējā teritorija aizņem 65% procentus no Liepājas pilsētas teritorijas, kas ir 3 979 hektāri no kuriem ostas sauszemes teritorija kā valsts īpašums aizņem tikai 376 hektārus jeb 9,5 %. Liepājas ostas un Liepājas speciālās ekonomiskās zonas industriālās teritorijas tiek izmantotas kompleksā mijiedarbībā un ostas attīstība ir nesaraujami saistīta ar ārpus ostas esošās speciālās ekonomiskās zonas industriālo teritoriju attīstību. Lai nodrošinātu visu iesaistīto pušu līdzdalību jautājumu risināšanā un lēmumu pieņemšanā, Liepājas speciālās ekonomiskās zonas valdē strādā 3 valsts pārstāvji no Finanšu ministrijas, Satiksmes ministrijas un Ekonomikas ministrijas, 3 pašvaldības pārstāvji un 3 uzņēmēju pārstāvji.  Līdz ar to saskaņā ar Likumu par ostām Ventspils un Rīgas ostām ir vienāds pārvaldīšanas princips, kas izriet no Likuma par ostām noteiktā regulējuma, savukārt Liepājas speciālās ekonomiskās zonas pārvaldīšanu regulē cits normatīvais akts – Liepājas speciālās ekonomiskās zonas likums.  Ņemot vērā minēto, secināms, ka Liepājas speciālās ekonomiskās zonas pārvaldīšanas pilnveides modeļa izstrādei piemērojams atšķirīgs process.  Deklarācijā par Artura Krišjāņa Kariņa vadītā Ministru kabineta iecerēto darbību kā viena no valdības prioritātēm minēta cīņa ar korupciju (deklarācijas 33. punkts). Valdība kā vienu no prioritātēm norādījusi modernas pārvaldības īstenošanu, tai skaitā reformēt valsts pārvaldi, lai uzlabotu tās pakalpojumu sniegšanas kvalitāti un samazinātu korupcijas riskus. Valdība ir secinājusi, ka Ventspils osta un Rīgas osta ir pakļauta augstam korupcijas riskam, tādējādi nepieciešamas neatliekamas reformas šo ostu pārvaldībā, lai izpildītu valdības deklarācijā noteikto prioritāti cīņai pret korupciju un uzlabotu šo ostu pārvaldību.  Korupcijas riski Ventspils ostā ir iemesls arī Amerikas Savienoto valstu (turpmāk – ASV) Valsts kases Ārvalstu aktīvu kontroles biroja (turpmāk – ASV OFAC) 2019.gada 9.decembra lēmumam par sankciju noteikšanu pret Aivaru Lembergu, Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. Šis ASV OFAC lēmums papildus pamato nepieciešamību nekavējoties rīkoties, lai izveidotu neatkarīgu Ventspils brīvostas un Rīgas brīvostas pārvaldi, kas samazinātu korupcijas riskus šajās ostās.  Sankcijas balstītas uz tā dēvēto Magņitska likumu, kas vēršas pret cilvēkiem, kas iesaistīti korupcijā vai smagos cilvēktiesību pārkāpumos.  Saskaņā ar noteiktajām sankcijām tiek bloķēti visi A.Lemberga un iepriekš minēto struktūru īpašumi, daļas īpašumos un tieši vai netieši individuāli vai ar citu personu starpniecību piederošās struktūras, kurās viņu daļa ir virs 50%, kas atrodas ASV vai atrodas ASV personu īpašumā vai kontrolē, un par tām jāziņo OFAC.  Saistībā ar OFAC lēmumu varētu būt traucēti norēķini par Ventspils brīvostas pakalpojumiem.  Vienlaikus, lai nodrošinātu vienādus pārvaldības principus abās lielākajās Latvijas ostās, pārvaldības izmaiņas tiktu veiktas arī Rīgas brīvotas pārvaldībā.  Tādējādi likumprojektā paredzēts, ka turpmāk valdes sastāvu veidos tikai ministru deleģēti valdes locekļi, kurus iecels Ministru kabinets, izslēdzot 4 pašvaldības pārstāvjus no Rīgas brīvostas valdes un Ventspils brīvostas valdes sastāva. Pēc likumprojekta pieņemšanas turpmāk Rīgas brīvostas un Ventspils brīvostas valdē amatu saglabās četri valsts pārstāvji - ekonomikas ministra, finanšu ministra, satiksmes ministra un vides aizsardzības un reģionālās attīstības ministra izvirzīti pārstāvji.  Šāds modelis palīdzēs veidot neatkarīgas Rīgas brīvostas un Ventspils brīvostas pārvaldes, kas pienākumu izpildi būs tieši atbildīgas Ministru kabinetam, un tādējādi tieši Ministru kabinets spēs kontrolēt šo ostu pārvaldību. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Ministru kabineta locekļi 2019.gada 10.decembrī konceptuāli vienojās, ka vienlaikus nekavējoties ir jāveic darbības, lai atbilstoši deklarācijai par Artura Krišjāņa Kariņa vadītā Ministru kabineta iecerēto darbību mainītu ostas pārvaldības modeli pēc būtības, dibinot jaunu vai jaunas 100% valsts kontrolē esošu valsts akciju sabiedrību. Minētās kapitālsabiedrības uzdevums būtu nodrošināt Ventspils brīvostas teritorijas pārvaldīšanu un apsaimniekošanu atvasinātās publiskās personas vietā, vienlaikus analoģiskā veidā tiktu risināts arī jautājums par Rīgas brīvostas teritorijas apsaimniekošanu un pārvaldīšanu.  Atbilstoši Valsts pārvaldes iekārtas likuma 88.panta pirmajai daļai jaundibināmās publiskas personas kapitālsabiedrības darbības rezultātā tiks radīti pakalpojumi, kas ir stratēģiski svarīgi gan valsts, gan pašvaldības administratīvās teritorijas attīstībai.  Plānots, ka jaundibināmās kapitālsabiedrības balstiesīgās akcijas piederēs valstij un kapitālsabiedrības akcijas nedrīkstēs privatizēt, atsavināt, ieķīlāt un citādi apgrūtināt.  Lēmumu par valsts kapitāla daļu turētāja pārstāvi atbilstoši [Publiskas personas kapitāla daļu un kapitālsabiedrību pārvaldības likumā](https://likumi.lv/ta/id/307805-grozijumi-publiskas-personas-kapitala-dalu-un-kapitalsabiedribu-parvaldibas-likuma) noteiktajā kārtībā pieņems Ministru kabinets.  Kapitālsabiedrības dibināšanai no valsts budžeta līdzekļiem būs nepieciešami finanšu līdzekļi līdz 35 500 *euro* apmērā, t.i., pamatkapitāla izmaksas (minimālais akciju sabiedrības pamatkapitāla lielums ir 35000 EUR) un izmaksas, kas saistītas ar kapitālsabiedrības reģistrāciju (apmēram 500 EUR).  Ar likuma pārejas noteikumiem Ministru kabinetam ir uzdots iesniegt Saeimai likumprojektu par Latvijas ostu pārvaldības modeļa maiņu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīgas brīvostas un Ventspils brīvostas valdes locekļi. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Ar šiem likuma grozījumiem netiks mainītas administratīvās procedūras un procesi attiecībās uz komersantiem, kas veic komercdarbību Ventspils un Rīgas ostu teritorijās. Un nav sagaidāma negatīva ietekme uz pakalpojumu sniegšanu ostās un ostu budžetiem. Ņemot vērā, ka ostas valdes locekļu skaits tiek samazināts no astoņiem uz četriem, attiecīgi samazināsies nepieciešamo finanšu līdzekļu resursi ostu valžu atlīdzībai, tādējādi radot ekonomiju ostu budžetos.  Ar šiem likuma grozījumiem netiek mainītas īpašuma tiesības uz ostu teritoriju, ne ostas teritorijā ietilpstošajām ēkām un būvēm, līdz ar to atbilstoši Likumam par ostām ostas pārvalde nodrošinās tās valdījumā nodotos valsts un pašvaldību nekustamos īpašumus atbilstoši noteiktajiem ostas darbības mērķiem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā grozījumus Likuma par ostām 7.panta pirmajā daļā, spēku zaudēs Ministru kabineta 2012.gada 29.maija noteikumi Nr.378 “Rīgas brīvostas pārvaldes nolikums” un Ministru kabineta 2012.gada 29.maija noteikumi Nr.379 “Ventspils brīvostas pārvaldes nolikums”. Līdz ar to Rīgas brīvostas pārvaldes un Ventspils brīvostas pārvaldes nolikums būs jāizdod no jauna. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta institūcijas līdzšinējo funkciju un cilvēkresursu ietvaros.  Likumprojekta izpildei nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa